**DĖL BENDRADARBIAVIMO SUTARTIES SU UKRAINOS RESPUBLIKOS CHMELNYCKIO SRITIES STAROKOSTIANTYNIVO MIESTO SAVIVALDYBE**

2018 m. liepos 27 d. Nr. TS –

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 42 punktu ir siekdama vystyti bei stiprinti draugiškus ryšius ir bendradarbiavimą tarp šalių, Rokiškio rajono savivaldybės taryba n u s p r e n d ž i a:

1. Pritarti bendradarbiavimo sutarčiai su Ukrainos Respublikos Chmelnyckio srities **Starokostiantynivo** miesto savivaldybe (pridedama).

2. Įgalioti Rokiškio rajono savivaldybės merą Antaną Vagonį pasirašyti bendradarbiavimo sutartį.

Sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Elmonienė

 PRITARTA

 Rokiškio rajono savivaldybės tarybos

 2018m. liepos 27 d. sprendimu Nr. TS -

**BENDRADARBIAVIMO SUTARTIS**

Rokiškio rajono savivaldybė (Lietuvos Respublika), atstovaujama savivaldybės mero Antano Vagonio, ir **Starokostiantynivo** miesto savivaldybė (Ukrainos Respublika), atstovaujama mero Mykolo Melničiuko (Mykola Melničiuk), toliau vadinamos Šalimis, vadovaudamosi draugiškais ryšiais, siekdamos vystyti ir stiprinti abipusiškai Rokiškio rajono ir **Starokostiantynivo** miesto savivaldybių gyventojams naudingą bendradarbiavimą kultūros, ekonomikos, sporto, turizmo, švietimo ir socialinėse srityse, sutarė:

1. Bendradarbiauti pagal Lietuvos Respublikoje ir Ukrainos Respublikoje galiojančių teisės aktų lygiateisiškumo ir abipusės naudos principus, vystyti tarpusavio ryšius, paremtus draugyste, pasitikėjimu ir abipuse pagarba.

2. Siekdamos realizuoti šią sutartį, Šalys įsipareigoja:

* nuolat keistis darbo patirtimi ir informacija apie vietos valdžios organų veiklą, socialinį-ekonominį šalių vystymąsi;
* įtakoti sutarčių sudarymą ir realizavimą, konkrečių projektų ir programų rengimą ir finansavimą;
* padėti vystyti partnerystės ryšius tarp švietimo įstaigų, rengti mokinių susitikimus, keistis mokytojų ir mokinių delegacijomis;
* siekti abiem šalims naudingo bendradarbiavimo verslo, ekonomikos, turizmo srityse;
* vystyti kontaktus tarp kultūros įstaigų, nacionalinių, kultūros organizacijų, meno kolektyvų, padėti gilinti žinias apie abiejų Šalių tradicijas ir kultūrą;
* bendradarbiauti ekologijos srityje, koordinuoti ir visapusiškai remti renginius, skirtus aplinkos nuo taršos apsaugai.

3. Sutartis sudaryta šešiais egzemplioriais, kurie turi vienodą juridinę galią. Du egzemplioriai – ukrainiečių kalba, du – lietuvių kalba ir du – anglų kalba, iš kurių kiekviena pusė gauna po vieną egzempliorių.

4. Sutartis sudaroma neribotam periodui ir pradeda galioti nuo Šalių pasirašymo momento. Ši sutartis gali būti nutraukta vienai iš Šalių pranešus raštu. Sutartis bus nutraukta per tris mėnesius nuo pranešimo gavimo. Ši sutartis gali būti keičiama ir pildoma; apie tai Šalys sudaro atskirą raštišką susitarimą.

|  |  |
| --- | --- |
| Lietuvos Respublikos Rokiškio rajono savivaldybės meras | Ukrainos Respublikos**Starokostiantynivo** miesto savivaldybės meras    |
| Antanas Vagonis | Mykola Melničiuk |

**SPRENDIMO PROJEKTO ,,DĖL BENDRADARBIAVIMO SUTARTIES SU UKRAINOS RESPUBLIKOS CHMELNYCKIO SRITIES STAROKOSTIANTYNIVO MIESTO SAVIVALDYBE“**

**AIŠKINAMASIS RAŠTAS**

**Tarybos sprendimo projekto tikslas** – vystyti bei stiprinti draugiškus ryšius ir bendradarbiavimą tarp šalių ir pasirašyti bendradarbiavimo sutartį su Ukrainos Respublikos **Starokostiantynivo** miesto savivaldybe.

**Šiuo metu esantis teisinis reglamentavimas.** Rokiškio rajono savivaldybės 2016–2018 metų strateginio veiklos plano trečios programos ,,Rokiškio rajono savivaldybės kultūros, sporto, bendruomenės, vaikų ir jaunimo gyvenimo aktyvinimas“, trečias uždavinys ,,tarptautinio bendradarbiavimo priemonės įgyvendinimas ir siekiamybė, partnerių su kuriais pasirašytos bendradarbiavimo sutartys, skaičius – 13“.

**Sprendimo projekto esmė. Starokostiantynivo** miestas miestas išsidėstęs prie Slučės upės. Nuo Chelnyckio srities nutolęs 48 kilometrais. Įkurtas 1525 metais kaip Kolišencių kaimas. 1561 metais kunigaikštis Kontantinas Vasilijus Ostrogiškis nusipirko kaimą, suteikė jam Konstantinovo pavadinimą, Magdeburgo teisę. 1632 metais miestui suteiktas **Starokostiantynivo** pavadinimas. Srities reikšmės miesto statusas suteiktas nuo 1999-ųjų metų. Mieste yra stambus geležinkelio bei automobilių kelių mazgas, metalo apdirbimo gamykla ,,Metalistas”, išplėtota maisto pramonė. Mieste gyvena 35255 gyventojai. Miesto plotas – 40 kvadratinių kilometrų. Gyventojų tankumas – 881 gyventojas kvadratiniame kilometre Teikiame bendradarbiavimo sutarties projektą, kuriame apsprendžiamos bendradarbiavimo sritys ir sąlygos.

**Galimos pasekmės, priėmus siūlomą tarybos sprendimo projektą:**

**teigiamos** – vystomas bendradarbiavimas su **Starokostiantynivo** miestu Ukrainoje;

**neigiamos** – nėra.

**Kokia sprendimo nauda Rokiškio rajono gyventojams.**

Galimybė aktyviam tarptautiniam bendradarbiavimui.

 **Finansavimo šaltiniai ir lėšų poreikis.**

Lėšos skirtosbendradarbiavimo ryšiams palaikyti.

 **Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

Švietimo skyriaus vedėjo pavaduotoja Rita Elmonienė